Vermiste NW-vrou se liggaam gevindElsa Erasmus. Foto: Facebook Elsa Erasmus, die vrou van die Schweizer-Reneke-distrik in Noordwes wat sedert Saterdag vermis was, se liggaam is gevind. Sers. Kelebogile Moleko, woordvoerder van die polisie, het aan Maroela Media bevestig Erasmus se liggaam is naby haar plaas tussen Amalia en Vryburg gevind. Sy het gesê Erasmus se bakkie is ook gevind ŉ paar kilometer van waar haar liggaam aangetref is. Volgens Moleko sal die oorsaak van Erasmus se dood deur ŉ nadoodse ondersoek bepaal word. Maroela Media het vroeër berig ŉ grootskaalse soektog is na Erasmus van stapel gestuur nadat sy Saterdag uit haar huis verdwyn het. Hannes de Jager, eienaar van ŉ spoorsnymaatskappy van Hertzogville wat by die soektog betrokke was, het aan Maroela Media gesê Erasmus se familie het bekommerd geraak nadat hulle Saterdag omstreeks 17:30 haar nie telefonies in die hande kon kry nie. Iemand is na die plaas, waar Erasmus alleen gewoon het, om ondersoek in te stel en het gesien dat die inhoud van die huis omgekeer is asof daar ŉ inbraak was. Erasmus se Toyota Hilux-bakkie was ook vermis. Volgens inligting op sosiale media was Erasmus 74 jaar oud. Die polisie ondersoek ŉ saak van moord en huisbraak.